SL Uradni list Evropske unije L 111/9

SKLEP KOMISIJE

z dne 19. aprila 2006

o ustanovitvi skupine strokovnjakov za politično svetovanje Komisiji o boju proti nasilni radikalizaciji

(2006/299/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju naslednjega:

(1) Člen 2 Pogodbe o ustanovitvi Evropske unije zahteva, da mora Unija ohranjati in razvijati Unijo kot območje svobode, varnosti in pravice.

(2) Unija zagotavlja državljanom visoko stopnjo varnosti znotraj območja svobode, varnosti in pravice. Ta cilj se doseže z bojem proti terorizmu, vključno z zunanjo razsežnostjo grožnje, in z obravnavanjem dejavnikov, ki prispevajo k nasilni radikalizaciji.

(3) Komisija je v svojem sporočilu Preprečevanje, pripravljenost in odziv na teroristične napade (1) izjavila, da morata biti nasprotovanje nasilni radikalizaciji znotraj naših družb in preprečevanje pogojev, ki olajšujejo novačenje teroristov, temeljni prednostni nalogi v strategiji preprečevanja terorizma.

(4) Komisija je v svojem Sporočilu o novačenju v teroristične organizacije: obravnavanje dejavnikov, ki prispevajo k nasilni radikalizaciji (2), priznala potrebo po uporabi strokovnega znanja strokovnjakov za nadaljnji razvoj politike Komisije na tem področju.

(5) Skupina je sestavljena iz strokovnjakov iz različnih strok z izkušnjami pri analizi in raziskovanju na področju nasilne radikalizacije ali področjih, ki so s tem neposredno povezana.

(6) Zato je treba ustanoviti „Strokovno skupino za nasilno radikalizacijo“ ter podrobno določiti njene pristojnosti in sestavo –

SKLENILA:

Člen 1

1. Komisija ustanovi skupino strokovnjakov za politično svetovanje pod nazivom „Strokovna skupina za nasilno radikalizacijo“, v nadaljnjem besedilu „skupina“.

2. Skupino sestavljajo usposobljeni posamezniki, ki imajo izkušnje z reševanjem zadev s področja nasilne radikalizacije in terorizma.

Člen 2

Naloga

Komisija se lahko s skupino posvetuje o vseh zadevah v zvezi z nasilno radikalizacijo in terorizmom.

Naloge skupine so:

— združevanje strokovnega znanja njenih članov za politično svetovanje Komisiji. Takšno svetovanje lahko skupina poda na lastno pobudo ali na posebno zahtevo Komisije,

— pomoč Komisiji pri določitvi novih področij raziskav, potrebnih za pojava nasilne radikalizacije in terorizma,

— izmenjava strokovnega znanja z mrežami, zavodi ali drugimi organi EU, držav članic, tretjih držav in mednarodnih organizacij, ki delujejo na istem področju,

— še posebej priprava zbirnega poročila do junija 2006 o stanju raziskav na področju nasilne radikalizacije.

Predsednik skupine lahko Komisijo opozori na vprašanje, glede katerega bi se lahko posvetovala s skupino.

Člen 3

Sestava – imenovanje

1. Člane skupine imenuje generalni direktor Generalnega direktorata za pravosodje, svobodo in varnost Evropske komisije izmed strokovnjakov, usposobljenih na področjih nasilne radikalizacije in terorizma. Takšna usposobljenost mora vključevati izkušnje, pridobljene pri akademskih raziskavah in objavljenih delih.

2. Skupino sestavlja največ 20 članov.

3. Uporabljajo se naslednje določbe:

— člani so imenovani kot posamezniki in morajo Komisiji svetovati neodvisno od zunanjih navodil,

— člani so imenovani za enoletni mandat, ki ga Komisija lahko obnovi. Svoje dolžnosti opravljajo do odstopa, zamenjave ali izteka mandata,

— člane, ki ne morejo več učinkovito prispevati k razpravam skupine, ki odstopijo ali ne spoštujejo pogojev iz prve ali druge alinee tega odstavka ali člena 287 Pogodbe o ustanovitvi Evropske skupnosti, je mogoče zamenjati za čas do izteka njihovega mandata,

— člani vsako leto podajo zavezo o delovanju v javnem interesu ter izjavo o neobstoju ali obstoju kakršnega koli interesa, ki bi lahko negativno vplival na njihovo neodvisnost.

Člen 4

Delovanje

1. Generalni direktor GD JLS imenuje predsednika skupine.

Skupina predloži svoja mnenja in poročila Komisiji. Vsebina teh poročil in mnenj Komisije ali katere koli druge institucije EU ne zavezuje. Komisija lahko določi rok, do katerega je treba predložiti mnenje ali poročilo.

Če skupina sprejme mnenje ali poročilo soglasno, se izdelajo skupne sklepne ugotovitve, ki se priložijo k zapisniku. Če skupina ne doseže soglasja glede mnenja ali poročila, obvesti Komisijo o različnih izraženih stališčih svojih članov.

2. V dogovoru s Komisijo se lahko ustanovijo podskupine za proučitev posebnih vprašanj v okviru nalog, ki jih določi skupina; podskupine se razpustijo takoj, ko so te naloge opravljene. Skupina mora odobriti poročila takšnih podskupin, enake določbe iz zgornjega odstavka pa se uporabljajo tudi v primerih, ko soglasje ni doseženo.

3. Predstavnik Komisije lahko prosi druge strokovnjake ali opazovalce s posebnim strokovnim znanjem o temi dnevnega reda, da sodelujejo v razpravah skupine ali podskupine, če je to koristno in/ali potrebno.

4. Informacije, pridobljene v okviru sodelovanja v razpravah skupine ali podskupine, je treba šteti kot zaupne in se lahko razkrijejo samo, če Komisija to izrecno dovoli. Ob koncu imenovanja vsak član skupine in/ali njenih podskupin ostane vezan s pravili o zaupnosti.

5. Skupina in njene podskupine se običajno sestajajo v prostorih Komisije v skladu s postopki in časovnim razporedom, ki jih določi Komisija. Tajniške storitve zagotavlja Komisija. Teh sestankov se lahko udeležujejo drugi zainteresirani uradniki Komisije.

6. Skupina sprejme svoj poslovnik na podlagi standardnega poslovnika, ki ga je sprejela Komisija.

7. Komisija lahko na internetu v izvirnem jeziku zadevnega dokumenta objavi kakršen koli povzetek, sklepno ugotovitev, delno sklepno ugotovitev ali delovni dokument skupine, ki ni zaupne narave. Za dokumente, ki jih predloži skupina, se uporabljajo določbe Uredbe (ES) št. 1049/2001 Evropskega parlamenta in Sveta (3).

Člen 5

Stroški sestankov

Komisija povrne potne stroške ter, kadar je to primerno, dnevnice članov, drugih strokovnjakov in opazovalcev v okviru dejavnosti skupine v skladu z notranjimi pravili Komisije o nadomestilu za zunanje strokovnjake.

Člani ali drugi strokovnjaki in opazovalci, ki so lahko občasno povabljeni, za svoje dejavnosti in obveznosti ne dobijo povračila.

Člen 6

Začetek veljavnosti

Ta sklep začne veljati z dnem objave v Uradnem listu Evropske unije. Uporablja se do 19. marca 2007. Komisija se o morebitnem podaljšanju odloči pred tem datumom.

V Bruslju, 19. aprila 2006 Za Komisijo Franco FRATTINI Podpredsednik

(1) COM(2004) 698 konč., 20.10.2004.

(2) COM(2005) 313 konč., 21.9.2005.

(3) UL L 145, 31.5.2001, str. 43.